Samo prirodno i neprskano: Kod Kristine su fine mandarine

Prometna gužva na Podsusedskom mostu, koji spaja Zagreb i Bestovje, ovih je dana izazvana neretvanskim mandarinama. Svi staju na štand na kojem prodaje Kristina, a ona svaki dan rasproda sve

<p>Daj mi molim te dva kilograma mandarina za probu. Za djecu, kazao je jučer kupac prodavačici<strong> Kristini Penavi.</strong> ‘Koliko imaju djeca godina?’, upitala ga je. ‘Pa 27 i 30!’ odgovorio je kupac dok je pokušavao ostati ozbiljan.</p><p><strong>POGLEDAJTE VIDEO:</strong></p><p>Štand u Bestovju kraj mosta koji ga spaja sa Zagrebom, s bujnim, prirodnim i nešpricanim proizvodima iz doline Neretve OPG-a Ćelić Željanka, postao je nezaobilazna točka.</p><p>Samo dok smo mi pričali s prodavačicom, planulo je najmanje 40 kilograma mandarina te nekoliko kilograma grožđa. Kupci su raznoliki i imaju doslovno od 18 do 88 godina.</p><p>Vlasnici su odabrali frekventnu lokaciju uz koju se nalazi parkiralište. Ljudi staju Caddyjima i Mercedesima. Oni koji idu iz Bestovja prema Zagrebu, staju čak na suprotnom dijelu ceste i pod sva četiri žmigavca, kako bi uzeli svoju dozu vitamina C.</p><p>Kupuju radnici i umirovljenici, muškarci i žene. I svi su zadovoljni.</p><p>- Daj mi kisele, slatke, zelene, ma bilo kakve - rekao je drugi kupac Kristini dok mu je ona pokazivala voće. No, kao i desetak drugih zadovoljnih kupaca, nije otišao dok se nisu zajedno fotografirali. Na spomen brzog selfija, Kristina se samo nasmijala.</p><p>Čim to vide drugi ljudi, i oni se žele fotografirati. Zato se ponekad čini da su pred štandom zapravo dva reda.</p><p>- Radim za OPG i gazde znaju da se ljudi žele fotografirati. To nam je simpatično i dobro se nasmijemo - kaže Kristina.</p><p>Posao s voćem i povrćem doslovno cvate te joj svaki dan dostavljaju svježe iz Opuzena. Kroz dan plane oko 300 kilograma mandarina o čemu svjedoče i prazne drvene kašete. Tu su još suhe smokve. češnjak i grožđe. </p><p>Proda se doslovno sve, a na veću količinu kupci dobivaju popust.</p><p>Na pitanje ima li kemikalija, Kristina spremno odgovara da je voće nešpricano te da ga mogu jesti svi.</p><p>- A vi ste tek sada došli? Kasnite jedno dva dana. Vraćamo se stalno po još. Mene je šef poslao - kazao nam je jedan kupac.</p><p>Drugi je rekao da dolazi iz zagrebačke Dubrave, s istoka na zapad Zagreba, samo kako bi kupio mandarine.</p><p>Inače, Hrvatska je 2018. na površini od 1910 hektara proizvela 47.440 tona mandarina. U Rusiju se godišnje plasiralo oko 25.000 do 30.000 tona mandarina, ali to, na žalost, više nije moguće zbog sankcija što ih je Moskvi uvela Europska unija.</p><p>Ipak, naši se trgovci i proizvođači znaju snaći i prodati svoje vrhunsko voće</p><p>- Kupci su zadovoljni i vraćaju se po mandarine iako ih prodajemo tek tjedan dana. Prije toga sam prodavala lubenice - kaže Kristina. Ljudi joj mašu iz automobila, a može se primijetili kako svi po mostu voze nasmijani, bez nervoze i po ograničenju. Staju i kupuju. A cijena? Zdravlje nema cijenu...</p><p><strong>POGLEDAJTE NOVU EPIZODU SERIJALA 'ZENZACIJA':</strong></p>